CELEX: 32018D1499
Language: et
Date: 2018-10-08 00:00:00
Title: Komisjoni rakendusotsus (EL) 2018/1499, 8. oktoober 2018, millega muudetakse rakendusotsust (EL) 2018/954, millega kehtestatakse teatavad kaitsemeetmed, et tõkestada väikemäletsejaliste katku levikut Bulgaarias (teatavaks tehtud numbri C(2018) 6662 all) (EMPs kohaldatav tekst)

9.10.2018   
               
               
                  ET
               
               
                  Euroopa Liidu Teataja
               
               
                  L 253/76
               
            
         KOMISJONI RAKENDUSOTSUS (EL) 2018/1499,
         8. oktoober 2018,
         millega muudetakse rakendusotsust (EL) 2018/954, millega kehtestatakse teatavad kaitsemeetmed, et tõkestada väikemäletsejaliste katku levikut Bulgaarias
         
            
               (teatavaks tehtud numbri C(2018) 6662 all)
            
         
         (Ainult bulgaariakeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
         võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
         ning arvestades järgmist:
         
                     (1)
                  
                  
                     Väikemäletsejaliste katk on väikemäletsejalistel, täpsemalt lammastel ja kitsedel, esinev raske viirushaigus, mis levib eelkõige otsekontakti kaudu. Väikemäletsejaliste katkust tingitud haigestumus ja suremus võib olla väga suur, seda eelkõige piirkondades, kus kõnealune haigus esineb esimest korda, ning see võib oluliselt mõjutada põllumajandussektorit. Väikemäletsejaliste katk inimestele üle ei kandu. Väikemäletsejaliste katk on paljudes Aafrika, Lähis-Ida ja Aasia riikides endeemiline haigus ning loomatervise ja loomade heaolu seisukohast muret tekitav.
                  
               
                     (2)
                  
                  
                     Nõukogu direktiivis 92/119/EMÜ (3) on sätestatud üldmeetmed teatavate loomahaiguste, sealhulgas väikemäletsejaliste katku tõrjeks. Nende hulka kuuluvad tõrjemeetmed, mida tuleb võtta põllumajandusettevõttes väikemäletsejaliste katku kahtluse korral ja juhul, kui haiguse esinemine on leidnud kinnitust. Kõnealused tõrjemeetmed hõlmavad ka ohustatud ja järelevalvetsoonide kehtestamist selle haiguse puhangu kollete ümber ning muid täiendavaid meetmeid haiguse leviku tõkestamiseks.
                  
               
                     (3)
                  
                  
                     23. juunil 2018 teatas Bulgaaria komisjonile ja teistele liikmesriikidele väikemäletsejaliste katku puhangust Jamboli piirkonna Boljarovo omavalitsuses asuvas kolmes väikemäletsejalisi kasvatavas põllumajandusettevõttes, kelle väikemäletsejalisi karjatatakse koos. Teisest haiguspuhangust teatati 28. juunil 2018 Burgase piirkonnas.
                  
               
                     (4)
                  
                  
                     Bulgaaria on võtnud direktiiviga 92/119/EMÜ ette nähtud tõrjemeetmeid, eelkõige rakendanud nakatunud karjade hädatapmist, ning kõnealuse direktiivi kohaselt kehtestanud puhangupiirkondi ümbritsevad ohustatud ja järelevalvetsoonid. Samuti on tugevdatud järelevalvet nakatunud piirkondadega piirnevates omavalitsustes ning nendes omavalitsustes, mis asuvad piki liidu ja selliste kolmandate riikide piiri, kus esineb väikemäletsejaliste katku.
                  
               
                     (5)
                  
                  
                     Selleks et vältida haiguse levikut Bulgaaria teistesse osadesse, teistesse liikmesriikidesse ja kolmandatesse riikidesse, võttis komisjon seejärel lisameetmena vastu komisjoni rakendusotsuse (EL) 2018/954, (4) millega nähakse ette ajutised kaitsemeetmed ja keelatakse väikemäletsejaliste lähetamine Bulgaaria Bolyarovo ja Elhovo omavalitsusüksustest Jamboli piirkonnas ja Sozopoli, Primorsko, Tsarevo, Malko Tarnovo ja Sredetsi omavalitsusüksustest Burgase piirkonnas ning kõnealuste piirkondade väikemäletsejalistest saadud teatavate toodete turule laskmine.
                  
               
                     (6)
                  
                  
                     Pärast rakendusotsuse (EL) 2018/954 vastuvõtmise kuupäeva on Bulgaaria komisjonile teatanud viiest uuest väikemäletsejaliste katku puhangust selle liikmesriigi Jamboli piirkonnas asuvatel piirangutega aladel.
                  
               
                     (7)
                  
                  
                     18. septembril 2018 teavitas Bulgaaria komisjoni ja teisi liikmesriike varem kinnitust leidnud väikemäletsejaliste katku puhangu kollete ümbruses läbiviidud seroloogilise seire tulemustest. Kõnealuse seire tulemuste kohaselt on piirangualadel asuvates ettevõtetes tuvastatud loomad, kellel on väikemäletsejaliste katku vastased antikehad, ilma et oleks teatatud katku kliinilistest avaldumisnähtudest. Mitu sellist põllumajandusettevõtet asub väga lähedal piirile kõnealuste piirangutega alade ja ülejäänud Bulgaaria territooriumi vahel, kus ei ole seni teatatud väikemäletsejaliste katku puhangutest.
                  
               
                     (8)
                  
                  
                     Seropositiivsete loomade asukoha ja kliiniliste avaldumisnähtude puudumise tõttu on vaja laiendada piirkonda, kus kohaldatakse täiendavaid väikemäletsejaliste katku levikut tõkestavaid kaitsemeetmeid, ning rakendada täiendavaid kaitsemeetmeid kõnealuse uue ala piires, et keelata väikemäletsejate ja teatavate väikemäletsejalistelt saadud toodete saadetiste lähetamine, et hoida ära väikemäletsejaliste katku võimalikku levikut. Seepärast tuleks rakendusotsust (EL) 2018/954 vastavalt muuta.
                  
               
                     (9)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsusse (EL) 2018/954 lisatakse artikli 3 järele järgmine artikkel 3a:
            
               
                  „Artikkel 3a
                  
                     1.   Bulgaaria keelab lisas loetletud piirkondades järgmiste kaupade saatmise:
                     
                                 a)
                              
                              
                                 väikemäletsejalised;
                              
                           
                                 b)
                              
                              
                                 väikemäletsejaliste sperma, munarakud ja embrüod.
                              
                           
                  
                     2.   Erandina käesoleva artikli punktis 1 sätestatud keelust võib pädev asutus lubada väikemäletsejate liikumist lisas loetletud piirkondades tingimusel, et päritoluettevõtte suhtes ei kohaldata ühtegi direktiivis 92/119/EMÜ sätestatud piirangut seoses väikemäletsejaliste katkuga ja et väikemäletsejalised vastavad järgmistele tingimustele:
                     
                                 a)
                              
                              
                                 kõiki päritoluettevõttes olevaid väikemäletsejaid kontrolliti lähetamispäeval kliiniliselt ning neil ei esinenud väikemäletsejaliste katku kliinilisi sümptomeid;
                              
                           
                                 b)
                              
                              
                                 väikemäletsejad saadetakse viivitamatu tapmise eesmärgil otse pädeva asutuse määratud tapamajja, mis asub lisas loetletud alal;
                              
                           
                                 c)
                              
                              
                                 väikemäletsejatele on kuni seitse päeva enne lähetuskuupäeva tehtud väikemäletsejaliste katku antikehade avastamiseks diagnostiline test, mille tulemus oli negatiivne;
                              
                           
                                 d)
                              
                              
                                 kuni 14 päeva enne lähetamist viidi päritoluettevõttes läbi seroloogiline uuring, mis hõlmas proovide võtmist piisavalt arvult väikemäletsejalistelt, et 5 % seropositiivsete väikemäletsejaliste tuvastamine oleks tagatud 95 % kindlusega, ning selle tulemus oli negatiivne.“
                              
                           
               
            
         
         
            Artikkel 2
            Rakendusotsuse (EL) 2018/954 lisa asendatakse käesoleva otsuse lisaga.
         
         
            Artikkel 3
            Käesolev otsus on adresseeritud Bulgaaria Vabariigile.
         
         
            Brüssel, 8. oktoober 2018
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  EÜT L 395, 30.12.1989, lk 13.
         
            (2)  EÜT L 224, 18.8.1990, lk 29.
         
            (3)  Nõukogu 17. detsembri 1992. aasta direktiiv 92/119/EMÜ, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega (EÜT L 62, 15.3.1993, lk 69).
         
            (4)  Komisjoni 4. juuli 2018. aasta rakendusotsus (EL) 2018/954, millega kehtestatakse teatavad kaitsemeetmed, et tõkestada väikemäletsejaliste katku levikut Bulgaarias (ELT L 168, 5.7.2018, lk 7).
      
      
         
            LISA
            Järgmised piirkonnad Bulgaarias:
            
                        —
                     
                     
                        Jamboli piirkond,
                     
                  
                        —
                     
                     
                        Burgasi piirkond,
                     
                  
                        —
                     
                     
                        Haskovo piirkond.